Title: Príloha č
Author: Biskupičová
Last saved by: agenda0
Company: MPSV

Príloha č. 1
               k nariadeniu vlády
									               č. ......../2001 Z. z.

Podrobnosti o požiadavkách na používanie pracovného prostriedku
(§ 3 ods. 3 nariadenia vlády)

1.      Všeobecne 
     Ustanovenia   tejto prílohy  sa musia uplatňovať v súlade s nariadením vlády a v súlade s príslušnými nebezpečenstvami, ktoré sa vyskytujú pri používaní pracovného prostriedku. 

2.      Všeobecné požiadavky na pracovný prostriedok
2.1. Pracovný prostriedok musí byť inštalovaný, umiestnený a musí sa používať tak, aby sa zmenšilo ohrozenie pre  obsluhu a pre ďalších zamestnancov, napríklad tak, že sa ponechá dostatok miesta medzi pohybujúcimi sa časťami pracovného prostriedku a pevnými alebo pohybujúcimi sa časťami v jeho okolí, a tak, že všetky používané alebo vyrábané druhy energie a látok sa dajú bezpečne privádzať a odvádzať.
2.2.   Pracovný  prostriedok sa musí montovať alebo demontovať v bezpečných podmienkach,
         najmä  sa musia dodržiavať všetky pokyny výrobcu.
2.3.   Pracovný  prostriedok,  ktorý  môže  byť  pri  používaní  zasiahnutý  bleskom,  musí byť
         vhodným spôsobom alebo zariadením chránený pred jeho účinkom.

3.     Ustanovenia týkajúce sa mobilného pracovného prostriedku s vlastným pohonom         alebo bez neho
3.1.	  Mobilný pracovný prostriedok s vlastným pohonom môže ovládať len zamestnanec, ktorý   absolvoval  školenie zamerané na jeho bezpečné ovládanie. 
3.2.	 Ak sa mobilný pracovný prostriedok pohybuje v pracovnom priestore, musia sa vydať potrebné  dopravné predpisy a musí sa zabezpečiť ich dodržiavanie.
3.3.	Musia sa vykonať organizačné opatrenia, aby do pracovného priestoru mobilného pracovného prostriedku s vlastným pohonom nevchádzali  zamestnanci.
Ak prácu možno vykonať len tak, že sa zamestnanci nachádzajú v pracovnom priestore mobilného pracovného prostriedku s vlastným pohonom, musia sa vykonať vhodné opatrenia, aby sa predišlo ich zraneniu mobilným pracovným prostriedkom.
3.4  Preprava zamestnancov na mobilnom pracovnom prostriedku sa môže uskutočniť, len ak je zaistená  ich bezpečnosť. Ak sa počas prepravy má vykonávať práca, je potrebné primerane upraviť rýchlosť pohybu mobilného pracovného prostriedku.
3.5   Mobilný  pracovný  prostriedok  so  spaľovacím  motorom  sa  môže  v pracovných priestoroch používať len vtedy,  ak je zabezpečená výmena dostatočného  množstva  vzduchu, aby bola  zaistená  bezpečnosť a ochrana zdravia zamestnancov.
      
4. Podrobnosti o požiadavkách na používanie pracovného prostriedku na zdvíhanie bremena
4.1.   Všeobecné zásady
4.1.1.Mobilný alebo rozoberateľný pracovný  prostriedok, ktorý je skonštruovaný na zdvíhanie  bremien, musí sa používať tak, aby vo všetkých predvídateľných podmienkach bola zabezpečená jeho stabilita, pričom sa musia zohľadňovať vlastnosti podkladu.
4.1.2.Osoby môžu byť zdvíhané len pomocou takého pracovného prostriedku a jeho príslušenstva, ktorý je na tento účel určený. 
       Na zdvíhanie osôb sa môže výnimočne použiť aj  pracovný prostriedok, ktorý nie je špeciálne skonštruovaný na tento účel, ak sa v súlade s  právnymi predpismi vykonajú potrebné bezpečnostné opatrenia a zdvíhanie sa vykonáva pod primeraným dohľadom.
       Ak sa na pracovnom prostriedku určenom na zdvíhanie bremien nachádza osoba, na riadiacom mieste musí byť stále prítomná obsluha. Osoba, ktorá je zdvíhaná, musí mať možnosť spoľahlivo komunikovať s obsluhou. Pre prípad ohrozenia musia byť k dispozícii spoľahlivé prostriedky na jej evakuáciu.
4.1.3.Musí sa zabezpečiť, aby zamestnanci nevstupovali pod zavesené bremeno.   Výnimku tvoria prípady,  keď to charakter vykonávanej práce vyžaduje.
         Bremeno sa nesmie pohybovať nad nechráneným pracovným priestorom, na ktorom sa zvyčajne nachádzajú zamestnanci. 
       Ak sa zamestnanci nachádzajú pod bremenom a prácu nemožno vykonať iným spôsobom, musia sa určiť príslušný postup a musí sa zabezpečiť jeho dodržiavanie.
4.1.4.Príslušenstvo pracovného prostriedku určeného na zdvíhanie je potrebné vybrať podľa druhu zdvíhaného bremena, upevňovacích miest, zdvíhacích lán a poveternostných podmienok, pričom je potrebné zohľadňovať spôsob a rozmiestnenie závesov. Príslušenstvo takého pracovného prostriedku, ak sa po používaní nerozoberie, musí byť zreteľne označené, aby používatelia boli informovaní o jeho charakteristikách. 
4.1.5.Príslušenstvo pracovného prostriedku určeného na zdvíhanie je potrebné uložiť tak, aby sa zabezpečilo, že nebude poškodené alebo  zoslabené. 

4.2.   Pracovný prostriedok na neusmerňované zdvíhanie bremena
4.2.1.Ak sa dva alebo viaceré pracovné prostriedky používajú na neusmerňované zdvíhanie bremien a sú namontované alebo zostavené v pracovnom priestore tak, že ich pracovné priestory sa prekrývajú, musia sa vykonať vhodné opatrenia, aby nenastala kolízia medzi bremenami alebo časťami týchto pracovných prostriedkov. 
4.2.2.Ak sa na neusmerňované zdvíhanie bremena používa mobilný pracovný prostriedok, musia sa vykonať opatrenia, aby sa mobilný pracovný prostriedok nenaklonil, neprevrátil, neposunul alebo nepošmykol. Dodržiavanie opatrení sa musí kontrolovať . 
4.2.3.Ak obsluha pracovného prostriedku určeného na neusmerňované zdvíhanie bremena nemôže pozorovať celú dráhu vykonávanú bremenom priamo alebo pomocou špeciálneho vybavenia poskytujúceho potrebné informácie, musí s obsluhou komunikovať určená osoba, ktorá ju usmerňuje. Musia sa vykonať organizačné opatrenia, aby sa predišlo kolíziám bremena, ktoré by mohli ohroziť zamestnanca. 
4.2.4.Práca pri ručnom pripevňovaní alebo uvoľňovaní bremena sa musí organizovať, najmä zamestnancom priamo alebo nepriamo riadiacim príslušný pracovný prostriedok tak, aby zamestnanec, ktorý pripevňuje alebo uvoľňuje bremeno mohol vykonávať prácu bezpečne.
4.2.5.Zdvíhacie práce sa musia starostlivo plánovať, realizovať a musia sa zabezpečiť vhodným dozorom tak, aby  bola zaistená bezpečnosť zamestnancov.
         Ak je potrebné bremeno  súčasne zdvíhať pomocou dvoch alebo viacerých pracovných prostriedkov na  neusmerňované zdvíhanie bremena, musí sa vypracovať a uplatňovať postup, ktorý zabezpečí dobrú koordináciu všetkých zamestnancov obsluhujúcich tieto pracovné prostriedky. 
4.2.6.Ak pracovný prostriedok určený na neusmerňované  zdvíhanie bremien nemôže udržať bremeno v prípade úplného alebo čiastočného výpadku energie, musia sa vykonať primerané opatrenia, aby sa neohrozili zamestnanci.
         Bremeno zavesené vo vzduchu nesmie sa ponechať bez dozoru, ak nie je zamedzený prístup do zóny nebezpečenstva a bremeno nie je bezpečne zafixované. 
4.2.7.Ak sa poveternostné podmienky zhoršia natoľko, že nie je možné bezpečné používanie  pracovného prostriedku určeného na neusmerňované zdvíhanie bremena, ktorý pracuje na voľnom priestranstve a zamestnanca začína ohrozovať, musí sa zastaviť práca pracovného prostriedku. Musia sa vykonať primerané ochranné opatrenia, aby sa pracovný prostriedok neprevrátil a neohrozil zamestnancov.